text: Seniorer til idrætsdag i Vejle
  17 marts 2010 kl. 15.04
  Repræsentanter for det såkaldte grå guld var i dag samlet til idrætsdag i Vejle. Bag arrangementet stod "Idræt i dagtimerne i Vejle", som i de senste to år har fået 600 nye deltagere.
  Idrætsdagen samlede omkring 100 deltagere. Deltagere fra alle ender af kommunen, fra syd, nord, øst og vest, mødtes i DGI Huset i Vejle til det store årlige senior-træf for at dyrke idræt og opleve socialt samvær.
  
  Ikke noget kapløb
  Deltagerne kom fra Vejle by, Give, Egtved, Børkop, Jelling, Thyregod og Bredsten.
  Det gjaldt ikke om at komme først, men om at have det rart sammen. Der blev konkurreret i boccia, tæppecurling, badminton-lege, kaos-bold, blød hockey og andre originale lege. For de minder mobile deltagere var der stole-gymnastik. 
  De fysiske udfoldelser blev krydret med fællessang, musik, spisning og masser af godt humør.
  